**Spørsmål til samtale/refleksjon i forbindelse med gudstjeneste 23. januar 2022**

**Tema: Når ryggen kan rettes opp igjen – Luk 13,10-17**

Lukas 13,10-17

En sabbat underviste han i en av synagogene. Der var det en kvinne som hadde vært plaget av en sykdomsånd i atten år. Hun var helt krumbøyd og kunne ikke rette seg opp. Da Jesus fikk se henne, kalte han henne til seg og sa: «Kvinne, du er løst fra sykdommen din.» Han la hendene på henne, og straks rettet hun seg opp og lovpriste Gud. Men synagogeforstanderen ble forarget fordi Jesus helbredet på sabbaten, og han sa til forsamlingen: «Det er seks dager til å arbeide på. Da kan dere komme og la dere helbrede, men ikke på sabbaten.» «Hyklere», svarte Herren, «løser ikke hver eneste en av dere oksen eller eselet fra båsen også på sabbaten og leier dem ut så de får drikke? Men her er en Abrahams datter som Satan har holdt bundet i hele atten år. Skulle ikke hun bli løst fra denne lenken på en sabbat?»

Da han sa dette, måtte de skamme seg, alle motstanderne hans. Men alle som var samlet, gledet seg over alt det underfulle han gjorde.

1. Hvorfor mente synagogeforstanderen det var galt å helbrede på sabbaten? Se gjerne f.eks. Nehemja 13,13-18
2. Kan en si at Jesus hadde et avslappet forhold til budene?
3. I prekenen snakkes det om at Jesus kaller oss både til å hvile og å kjempe. Hva skal vi hvile i, og hva skal vi kjempe for?

4. Det første av Fredrikstad Frikirkes tre grunnleggende mål er «å inkludere». Hva kan denne teksten lære oss om hvorfor vi skal inkludere, og hvordan vi skal få det til?

**Visjoner for Fredrikstad Frikirke**

**Vi vil inkludere**

*Vi vil være en menighet der folk blir inkludert i fellesskapet uavhengig av alder, sosial posisjon eller etnisk bakgrunn. Vi vil være en menighet preget av omsorg, varme og gjestfrihet. Vi vil legge ekstra vekt på å være et sted der barn og unge kan møte Jesus og vokse i troen.*

**Vi vil inspirere**

*Vi vil være en menighet som bygger på Guds ord, der forkynnelse, gudstjenesteformer og aktiviteter er med på å inspirere mennesker til å følge Jesus.*

**Vi vil involvere**

*Vi vil være en menighet der folk får bruke sine evner og nådegaver til å bygge fellesskap og tjene medmennesker i og utenfor menigheten. Vi ønsker at disse evnene og gavene skal få utfolde seg i fellesskapet slik at stadig flere mennesker kan inkluderes og inspireres.*